Экспо- 2017 «Болашақ бүгіннен басталады»

«Бұл Қазақстанды, еліміздің мүмкіндіктерін бүкіл әлемге көрсететін басты жоба»

 Н. Ә. Назарбаев

2012 жылы 22 қарашада ХКБ-ге мүше 161 елдің өкілдерінің жасырын дауыс беру барысында Астана жеңіске жетіп, ЭКСПО-2017 халықаралық мамандандырылған көрмесі өтетін орын ретінде таңдалды. Астананың өтінімін 103 ел қолдады. Иә, 2012 жылы 12 маусымда Париждегі Халықаралық көрмелер бюросының Бас ассамблеясының 151-отырысында Астананың ресми таныстырылымы болып, сол жиында делегаттарға Елбасымыздың арнайы бейнеүндеуі жолданды. Н. Назарбаев өз сөзінде Астана жеңіп шыққан жағдайда, жобаның табысты жүзеге асырылуы үшін барынша күш-жігерін жұмсайтынына кепілдік берген болатын.

Талай-талай жаһандық жиындар мен дүбірлі басқосуларды абыроймен өткізген Қазақстанның алдында тағы бір сындарлы сын тұрды. Адамзат ақыл-ойының тамаша табыстарының бірі – Бүкіләлемдік жетістіктер көрмесін ұйымдастыруда Орталық Азия аймағы, тіпті ТМД елдерінің ешқайсысында халықаралық көрме жалауы желбіреп көрмеген екен. Қазақстан бұл жаһандық жауапкершілікті тұңғыш көтерді. Елбасы Нұрсұлтан Назарбаев 2012 жылы 26 -қарашада ЭКСПО-2017 халықаралық мамандырылған көрмесін дайындау мен оны өткізу жөніндегі мемлекеттік комиссия құру туралы №436 Жарлыққа қол койып, 2014 жылы сәуірде көрме кешенінің құрылысын бастап берді.

Міне, Астана қаласы ЭКСПО-2017 көрмесін өткізу мүмкіндігіне ие болғалы да аттай 5 жыл уақыт өте шықты . Онда, мен 6-сыныпта оқыған едім. Теледидардан Елбасымыздың қуанышты хабарын естіген халқымыз «сүйіншілеп» бір-бірімен қуаныштарын бөлісті. Бұл Қазақстан үшін ғана емес, күллі ғалам үшін өмірлік маңызға ие бастама болды. Астананың Халықаралық көрмелер бюросына ұсынған тақырыбы – «Болашақтың энергиясы» әлем елдерінің бірінде қозғалмаған ең өзекті, тың тақырып еді.

Елбасы атап көрсеткендей, ЭКСПО-2017 көрмесінің «Болашақтың энергиясы» тақырыбы ең үздік әлемдік энергия сақтау технологиясын, күн, жел, теңіз, мұхит және термалды су тәрізді бүгінге бар баламалы энергия көздерін пайдалануда жаңа әзірлемелер мен технологияны пайдалануға мүмкіндік береді. Осы тұрғыдан келгенде, жел, су, жарық, қысқасы, энергия көзінен тапшылық көрмейтін, тарихта «желдің жеті есігі» бар деп саналатын қасиетті Ерейментау өңірінің де бұл көрмеге дайындағы ұшаң-теңіз. ЭКСПО-2017 көрмесінің «Болашақтың энергиясы» тақырыбының жаңа жобасы менің туған жерім Ерейментауға да мол мүмкіндіктер берді. Бұл энергия еліміздің өндірістік қуаты мен экономикасына қуатты серпін әкелді. Бүгінгі таңда Ерейментаудың оңтүстік-батысында 45 МВт «Жасыл энергиясы» 22 жел электрстанцияларының турбиналары ауданымыздың бюджетіне жүзденген миллион табыс көзін әкелуде. Бұл желі «Кегок» электр жүйесіне қосылып, Ресейге, Қазақстанның бірқатар аймақтарына жарық береді. Келешекте, Малтабар елді мекенінде бұдан да үлкен электр желісі салынбақ. Өңіріміздің бай табиғаты мен жұрт қызығатын сұлу өңірлері ЭКСПО қонақтарын табысты қарсы алуға қызу дайындықта. Өңірімізде арнайы шаралар енгізіліп, қонақтардың көңілінен шығатын мәдени шаралар басталып кетті. «Нұрлы жол» бағдарламасымен 135 км өтетін «төрт жолақты» жол ауданымыздан өтеді. ЭКСПО-2017 көрмесі ауданымыздың экономикасы мен жерлестеріміздің жүріп-тұруына тиімді болып отыр. Бұрын 3 сағатта Астанаға жететін болсақ, қазір 1 сағатта бас қалада боламыз. Қазір ауданымызда тұрақты жұмыс орны бар, тұрғындарымыз жұмыспен толық қамтылған. Біздің мектебіміздің түлектері жоғарғы оқу орындарын аяқтап, осы аталған жұмыс орындарында табысты қызмет етуде.

Сонымен қатар ерейментаулық кәсіпкерлер үшін де үлкен мүмкіндік туып тұр. Көрме арқылы елдегі шағын және орта кәсіпкерлікті жандандыра түсу керектігін Елбасы арнайы тапсырған болатын, келетін қонақтарға жоғары деңгейде қызмет көрсету ерейментаулықтарға үлкен жауапкершілік жүктеп отыр. Ауданымызда этно-ауылдар ұйымдастырылады. Табиғатқа бай еліміздің Торғай елді-мекенінде желіге бие байланып, халқымыздың ұлттық құндылықтары көрсетіледі. Осы этно-ауыл көрмесіне менің ағам Мустафин Ербол желіде бие сауу рәсімдерін көрсетеді. Бұл күнде Мустафин Ерболдың «Балжан» жеке кәсібінің қымыздары Астана, Ақмола жәрмеңкелерінде өз жемісін беріп отыр. Мен бүгінде үш тілді еркін меңгердім, этно-мәдени ауылдарда ұйымдастыру шараларында ерікті ретінде өз үлесімді қосамын. Жерлестеріміздің жетістіктерін келген қонақтарға үш тілде де таныстыру менің қолымнан келеді. ЭКСПО инноваторларға өз жобасын жариялау үшін жақсы мүмкіндік болып отыр. Ерейментау туристтік тартымдылығы бар елді- мекендерге бай, олар: Алғабас, Күншалған, Қоянды-Қойтас т.б. Шипалық көлдер Қоржынкөл, Тұзды көл, Жаман тұз болашақта емдік-сауықтыру кешендерін салуға болатын орындар. Ол болашақ біздің құзырымызда...

2017 жылдың 10 маусымы мен 10 қыркүйегі арасында өтетін көрмеге бүкіл әлемнен бұрын 2 миллионнан астам адам келеді деп күтілсе, бүгінде оның саны 3 есеге артты. Бүгінде әлемнің түкпір-түпкірінен келіп, өз павильондарын орналастырып, жұмыс қарқынды жүруде. ЭКСПО-2017 «Қазақ елін» әлемге паш ететін мүмкіндіктер туып тұр. Сондықтан, Астана төрінде өтетін әлемдік деңгейдегі шараны лайықты атқарып, ел абыройын арттыруда Елбасының үмітін ақтап, бүгін мен келешектің жүгін көтеріп,әлемдік таным-таразысында «Қазақ елін» абыроймен танытайық.

 Мустафина Дамира

 10-сынып

 «Ерейментау қаласы №1 орта мектебі» КММ

 Ерейментау ауданы

Ақмола облысы

Жетекшісі: Махметова Анар Зекенқызы